CELEX: 32022R0199
Language: da
Date: 2021-12-02 00:00:00
Title: Kommissionens delegerede forordning (EU) 2022/199 af 2. december 2021 om ændring af Europa-Parlamentets og Rådets forordning (EU) 2019/1241 for så vidt angår anvendelsen af ekskluderingsanordninger i fiskeriet efter sperling i Nordsøen

15.2.2022   
               
               
                  DA
               
               
                  Den Europæiske Unions Tidende
               
               
                  L 33/1
               
            
         KOMMISSIONENS DELEGEREDE FORORDNING (EU) 2022/199
         af 2. december 2021
         om ændring af Europa-Parlamentets og Rådets forordning (EU) 2019/1241 for så vidt angår anvendelsen af ekskluderingsanordninger i fiskeriet efter sperling i Nordsøen
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/1241 af 20. juni 2019 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, om ændring af Rådets forordning (EF) nr. 1967/2006 og (EF) nr. 1224/2009 og Europa-Parlamentets og Rådets forordning (EU) nr. 1380/2013, (EU) 2016/1139, (EU) 2018/973, (EU) 2019/472 og (EU) 2019/1022 og om ophævelse af Rådets forordning (EF) nr. 894/97, (EF) nr. 850/98, (EF) nr. 2549/2000, (EF) nr. 254/2002, (EF) nr. 812/2004 og (EF) nr. 2187/2005 (1), særlig artikel 15, stk. 2, og
         ud fra følgende betragtninger:
         
                     (1)
                  
                  
                     I bilag V til forordning (EU) 2019/1241 fastsættes tekniske foranstaltninger på regionalt plan for Nordsøen, Skagerrak og Kattegat.
                  
               
                     (2)
                  
                  
                     Hvis medlemsstater med en direkte forvaltningsmæssig interesse i et fiskeri mener, at alternative foranstaltninger, der består i anvendelsen af andre alternative selektivitetsanordninger end dem, der er fastsat på regionalt plan og i del B i bilag V til XI til forordning (EU) 2019/1241, er forenelige med beskyttelsen af ungfisk, kan Kommissionen vedtage sådanne foranstaltninger ved hjælp af delegerede retsakter på grundlag af en fælles henstilling, som de pågældende medlemsstater har forelagt.
                  
               
                     (3)
                  
                  
                     I henhold til artikel 16 i forordning (EU) 2019/1241 kan medlemsstater med en direkte forvaltningsmæssig interesse i et fiskeri forelægge Kommissionen en fælles henstilling med henblik på vedtagelsen af tekniske foranstaltninger, jf. artikel 15, stk. 2, i samme forordning, vedrørende arts- og størrelsesselektive redskabers egenskaber. Medlemsstater, der forelægger en sådan henstilling, skal fremlægge videnskabelig dokumentation for, at disse foranstaltninger har mindst lige så selektive egenskaber for bestemte arter eller kombination af arter som de redskaber, der er opført i del B i bilag V-X, og del A i bilag XI til nævnte forordning.
                  
               
                     (4)
                  
                  
                     Belgien, Danmark, Tyskland, Frankrig, Nederlandene og Sverige (Scheveningengruppen) har en direkte interesse i spørgsmål vedrørende fiskeriforvaltning i Nordsøen. Efter at have hørt Det Rådgivende Råd for Nordsøen forelagde Scheveningengruppen den 26. februar 2020 Kommissionen en fælles henstilling på grundlag af artikel 15 i forordning (EU) 2019/1241 med forslag om en delegeret retsakt om ændring af del B i bilag V til nævnte forordning for at gøre det muligt at anvende en artsselektiv anordning i fiskeriet i Nordsøen efter sperling som et alternativ til sorteringsristen med højst 35 mm mellem tremmerne som defineret i del B i bilag V til forordningen som referenceforanstaltning for dette målrettede fiskeri.
                  
               
                     (5)
                  
                  
                     Fiskeriekspertgruppen blev hørt om den fælles henstilling den 30. september 2021. Europa-Parlamentet deltog i mødet som observatør.
                  
               
                     (6)
                  
                  
                     Den Videnskabelige, Tekniske og Økonomiske Komité for Fiskeri (STECF) konkluderede (2), at anvendelsen af en ekskluderingsanordning sandsynligvis vil føre til reducerede bifangster (i vægt og antal) og til et vedvarende og forbedret udnyttelsesmønster for bifangstarter, der vokser sig større end sperling (f.eks. torskefisk), sammenlignet med anvendelsen af sorteringsristen. STECF bemærkede, at de individer, der er mindre end 15 cm, kun udgør en lille andel af den samlede bifangst, og konkluderede, at bifangsterne i fiskeriet efter sperling derfor vil blive betydeligt reduceret med ekskluderingsanordningen, når der sammenlignes med sorteringsristen.
                  
               
                     (7)
                  
                  
                     Forordning (EU) 2019/1241 bør derfor ændres.
                  
               
                     (8)
                  
                  
                     Eftersom foranstaltningerne i denne forordning har direkte indvirkning på planlægningen af EU-fartøjernes fangstsæson og de dertil knyttede økonomiske aktiviteter, bør denne forordning træde i kraft umiddelbart efter offentliggørelsen. Da fiskeriet efter sperling finder sted fra september til december, bør forordningen finde anvendelse fra den 1. september 2021. En sådan anvendelse med tilbagevirkende kraft berører ikke retssikkerhedsprincippet eller princippet om beskyttelse af berettigede forventninger —
                  
               VEDTAGET DENNE FORORDNING:
         
            Artikel 1
            Bilag V til forordning (EU) 2019/1241 ændres som anført i bilaget til nærværende forordning.
         
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. september 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 2. december 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 198 af 25.7.2019, s. 105.
         
            (2)  https://stecf.jrc.ec.europa.eu/documents/43805/2786172/STECF+PLEN+20-03.pdf.
      
      
         
            BILAG
            I bilag V, del B, punkt 1.4, niende række i tabellen foretages følgende ændringer:
            
               
                           Maskestørrelse
                        
                        
                           Geografiske områder
                        
                        
                           Betingelser
                        
                     
                           »Mindst 16 mm
                        
                        
                           Hele området
                        
                        
                           Målrettet fiskeri efter små pelagiske arter, der ikke er omtalt andetsteds i tabellen.
                           Målrettet fiskeri efter sperling. Der skal være monteret en af følgende anordninger:
                           
                                       1)
                                    
                                    
                                       en sorteringsrist med højst 35 mm mellem tremmerne
                                    
                                 
                                       2)
                                    
                                    
                                       en excluder-anordning (*1), forudsat at følgende betingelser er opfyldt:
                                       
                                                   i)
                                                
                                                
                                                   excluder-anordningen skal have en maskestørrelse på højst 70 mm og skal have påmonteret en drage af PVC eller lignende fleksible materialer
                                                
                                             
                                                   ii)
                                                
                                                
                                                   hvis et sejl er monteret inde i excluder-anordningen hen over keglen/røret på denne anordning, skal sejlet være lavet af PVC eller lignende fleksible materialer, og sejlets størrelse må ikke dække mere end 75 % af det tværsnitsareal, det er placeret hen over og
                                                
                                             
                                                   iii)
                                                
                                                
                                                   der skæres et flugthul på mindst 50 × 50 cm i spidsen af excluder-anordningen.
                                                
                                             
                                 Målrettet fiskeri efter hestereje og rejekonge. Der skal være monteret sorteringstrawl eller en sorteringsrist i overensstemmelse med nationalt eller regionalt fastsatte regler.
                        
                     
            
               (*1)  Ved »excluder-anordning« forstås en konisk netanordning, der opfylder følgende kriterier:
            
                        1)
                     
                     
                        den indsættes før fangstposen på en sådan måde, at keglens forreste kant eller bund sættes fast på hele omkredsen af trawlet foran fangstposen eller forlængelsesstykket
                     
                  
                        2)
                     
                     
                        den løber ud i en spids, hvor den er sat fast i trawlets bundpanel
                     
                  
                        3)
                     
                     
                        der skæres et flugthul, hvor spidsen af anordningen og fangstposen mødes
                     
                  
                        4)
                     
                     
                        den gør det muligt for sperling at passere igennem den og forblive i fangstposen, samtidig med at bifangster af fisk slipper ud, ved at de ledes ud af flugthullet.«